– Målet er at laget skal kjøre Tour de France i 2017, sier den tidligere verdensmesteren til TV 2.

Thor Hushovd skal starte et norsk sykkellag.

Det forteller den tidligere verdensmesteren i et intervju med TV 2 fredag.

– Jeg har planer om å dra igang et norsk sykkellag. Et lag på øverste nivå, altså et World Tour-lag fra 2017, sier Hushovd til TV 2.

– Nå er Norge inne i en «sykkel-boom» og det skal være VM i Bergen i 2017, så jeg tror timingen er god nå, sier han.

– Det høres ut som en monsteroppgave?

– Ja, det er en monsteroppgave. Kall det idrettshistorisk for det er snakk om mye penger og store budsjett, men jeg er sikker på at det er mulig, sier han.

– Hvor langt har du kommet med i arbeidet?

– Jeg har mine planer klare, og har tenkt ut en plan jeg skal forholde meg til fremover. Men det er jobben med å finne penger som er vanskelig og tøff. Når først det er gjort, blir det bare å finne støtteapparat og ryttere og sette opp organisasjonen, sier han.

37-åringen understreker at det er en stor prosess, men at han allerede har hatt kontakt med flere aktuelle sponsorer.

– Det er selvfølgelig en lang vei å gå, men jeg får veldig gode tilbakemeldinger. Folk er positive og vil se på prosjektet. Så har jeg én som har sagt at «det her går vi for», sier han.

Hushovd vil ikke si noe om hvem eller hvor mye sponsoren er inne for, men kan bekrefte at det er for et lengre tidsperspektiv.

– Mitt perspektiv er fem år. Skal man få til noe stort og ha en langsiktighet på det er målet fem år, sier han.

– Man hører selvfølgelig om store tall, og det er det i den sammenhengen her og. Så kommer det an på hvor man legger seg. Men jeg har som mål at laget skal kjøre Tour de France i 2017, sier han.

– Hva slags lag skal dette være?

– Laget skal være et gjennomsiktig lag. Folk skal se at vi holder på med en idrett som er sunn og frisk og rein. Vi skal invitere publikum og medier tett på oss. Vi skal prøve å ha et moderne lag der vi satser mye på sosiale medier og den biten, så jeg har en del idéer rundt det her, sier han.

– Skal det være et rent norsk lag, eller er det umulig i den sammenhengen her?

– Et rent norsk lag er umulig, men jeg vil selvsagt samle alt fra sykkelnorge og invitere alle med på det her. For det skal være et norsk sykkellag. Alt fra managere, sportsdirektører, ryttere og støtteapparat. Så skal vi bygge det opp sammen, men selvfølgelig med hjelp fra andre nasjoner, sier han.

Vil koste 100 millioner i året

– Det blir en formidabel oppgave, sier Johan Kaggestad.

– Skal det være et World Tour-lag må budsjettet ligge på rundt 100 millioner i året og man bør garantere for driften hvert fall i tre til fire år slik at laget for anledning til å bygge seg opp, fortsetter han.

– Det er en ryttermasse på 20 til 30 ryttere som skal settes sammen, og de skal ha forskjellige kvaliteter. Og så skal du ha et støtteapparat som du hvert fall kan gange med to og en halv i forhold til antall ryttere, sier han.

– Så det er en formidabel organisasjon. Det er en stor bedrift i seg selv som skal etableres, sier han.